次韵王適大水
作者：蘇轍
朝代：宋

paragraphs: 高安昔到歲方閏，大水初去城如墟。
危譙墮地瓦破裂，長橋斷纜船逃逋。
漂浮隙穴亂羣蟻，奔走沙礫摧嘉蔬。
里閭破散兵火後，飲食敝陋魚蝦餘。
投荒豈復有便地，遇災祗復傷羸軀。
人言西有蛟蜃穴，閏年每與風雷俱。
漫溝溢壑恣游蕩，傾崖拔木曾須臾。
鷄豚浪走不復保，老稚裸泣空長吁。
滯留再與茲水會，淪胥未哂斯民愚。
人生所遇偶然耳，得失何用分錙銖。